La 30 aprilie 2024, rezervele valutare la Banca Naţională a României (BNR) se situau la nivelul de 62,511 miliarde euro, faţă de 64,279 miliarde euro la 31 martie 2024.
”La 30 aprilie 2024, rezervele valutare la Banca Naţională a României se situau la nivelul de 62,511 miliarde euro, faţă de 64,279 miliarde euro la 31 martie 2024. În cursul lunii au avut loc următoarele operaţiuni: intrări de 1,338 miliarde euro, reprezentând: modificarea rezervelor minime în valută constituite de instituţiile de credit la BNR; alimentarea conturilor Ministerului Finanţelor; alimentarea contului Comisiei Europene şi altele; Ieşiri de 3,106 miliarde euro, reprezentând: modificarea rezervelor minime în valută constituite de instituţiile de credit la BNR; plăţi de rate şi dobânzi în contul datoriei publice denominate în valută (inclusiv rambursarea emisiunii de obligaţiuni denominată în euro a Ministerului Finanţelor, în sumă de aproximativ 1,492 miliarde euro) şi altele”, arată datele BNR.
Nivelul rezervei de aur s-a menţinut la 103,6 tone. În condiţiile evoluţiilor preţurilor internaţionale, valoarea acesteia s-a situat la 7,189 miliarde euro.
Rezervele internaţionale ale României (valute plus aur) la 30 aprilie 2024 au fost de 69,7 miliarde euro, faţă de 71,177 miliarde euro la 31 martie 2024.
Plăţile scadente în luna mai 2024 în contul datoriei publice denominate în valută, directe sau garantate de Ministerul Finanţelor, însumează circa 148 milioane euro.